CELEX: 
Language: lv
Date: 2022-03-10 00:00:00
Title: KOMISIJAS DELEĢĒTĀ REGULA (ES) /.. ar kuru, precizējot maksas attiecībā uz Eiropas Vērtspapīru un tirgu iestādes veikto datu ziņošanas pakalpojumu sniedzēju uzraudzību, papildina Eiropas Parlamenta un Padomes Regulu (ES) 600/2014

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Regula (ES) 2019/2175, ar kuru groza Regulu (ES) Nr. 600/2014 par finanšu instrumentu tirgiem (“Finanšu instrumentu tirgu regula” jeb “FITR”), tika publicēta Oficiālajā Vēstnesī 2019. gada 27. decembrī. Tā piešķir Eiropas Vērtspapīru un tirgu iestādei (EVTI) tiešas atļauju piešķiršanas un uzraudzības pilnvaras attiecībā uz datu ziņošanas pakalpojumu sniedzējiem, izņemot apstiprinātas ziņošanas sistēmas (AZS) un apstiprinātas publicēšanas struktūras (APS), kurām, atkāpjoties no FITR un ņemot vērā to ierobežoto nozīmi iekšējā tirgū, atļauju izsniedz un kuras uzrauga dalībvalsts kompetentā iestāde. 
            
            
               Kā noteikts FITR 38.n panta 1. punktā, EVTI no datu ziņošanas pakalpojumu sniedzējiem ir jāiekasē maksas, un minētajām maksām pilnībā jāsedz EVTI izdevumi, kas nepieciešami datu ziņošanas pakalpojumu sniedzēju atļauju piešķiršanai un uzraudzībai. No datu ziņošanas pakalpojumu sniedzēja iekasētās maksas summai jābūt samērīgai ar datu ziņošanas pakalpojumu sniedzēja apgrozījumu. Minētajām maksām būtu jāsedz arī visu to izmaksu atlīdzināšana, kas kompetentajām iestādēm varētu rasties saistībā ar EVTI veiktu deleģēšanu saskaņā ar FITR 38.o pantu. Pilnvaras pieņemt deleģētu aktu par maksām ir paredzētas FITR 38.n panta 3. punktā. Saskaņā ar minēto noteikumu Komisija ir pilnvarota pieņemt deleģētu aktu, kurā precizē maksu veidus, pakalpojumus, par kuriem tās iekasē, maksu apmēru un samaksas kārtību.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Komisija 2020. gada 18. jūnijā lūdza EVTI atzinumu (tehniskos ieteikumus) par Komisijas deleģētajām regulām, kas jāpieņem saskaņā ar FITR 2. panta 3. punktu, 38.k panta 10. punktu un 38.n panta 3. punktu.
            
            
               Pēc padziļinātas tehniskas izvērtēšanas EVTI no 2020. gada 20. novembra līdz 2021. gada 4. janvārim organizēja sabiedrisko apspriešanu par tehniskiem aspektiem iecerētajās deleģētajās regulās par atkāpi un maksām. Minētajā sabiedriskajā apspriešanā piedalījās 11 ieinteresētās personas. Apspriešanas dalībnieku galvenie norādītie aspekti ir saistīti ar minimālo maksu, ņemot vērā datu ziņošanas pakalpojumu sniedzēju peļņas sliekšņa (izmaksu atgūšanas) darbību, iespējamo maksu palielinājumu attiecībā uz datu ziņošanas pakalpojumu sniedzēju klientiem un maksu (sākotnēju) pārredzamību. Citi jautājumi ir saistīti ar ieņēmumu izmantošanu maksas noteikšanai, atšķirībām starp maksām par valsts uzraudzību un EVTI uzraudzību un tirgus stāvokli. Komisija norāda, ka maksas ir balstītas uz EVTI nākamā gada uzraudzības budžetu, kas Komisijai jāapstiprina. Komisija piekrīt EVTI, ka atsevišķa datu ziņošanas pakalpojumu sniedzēja ieņēmumu daļa konkrētā kategorijā (t. i., APS vai AZS) attiecībā pret visu konkrētas kategorijas datu ziņošanas pakalpojumu sniedzēju (t. i., visu APS vai visu AZS) kopējiem ieņēmumiem ir viens no vairākiem iespējamiem kritērijiem, lai noteiktu individuālo datu ziņošanas pakalpojumu sniedzēju gada maksu summu. Minimālā maksa attiecas uz pastāvīgām EVTI darbībām, piemēram, periodisku informācijas vākšanu, un nodrošina, ka uz ieņēmumiem balstītā sadalījuma rezultātā lielākie datu ziņošanas pakalpojumu sniedzēji nav atbildīgi par mazāko datu ziņošanas pakalpojumu sniedzēju maksām. 
            
            
               EVTI iesniedza Komisijai savus tehniskos ieteikumus 2021. gada 23. martā.
            
            
               Komisija 2021. gada 19. jūlijā apspriedās ar Eiropas Vērtspapīru komitejas ekspertu grupu (EVKEG) par EVTI tehniskajiem ieteikumiem un par šā deleģētā akta saturu. Neviens EVKEG loceklis neiesniedza piezīmes par maksas noteikšanu.
            
            
               Saskaņā ar principiem, kas noteikti Iestāžu nolīgumā par labāku likumdošanas procesu, deleģētās regulas projekts Labāka regulējuma portālā bija publicēts atsauksmju sniegšanai četras nedēļas no 2021. gada 29. jūlija līdz 27. augustam. Saņemtās atsauksmes tika sīki izskatītas, pirms tika pieņemts lēmums turpināt minētās deleģētās regulas pieņemšanu. Atbildes tika saņemtas no astoņiem respondentiem. Lielākā daļa atbilžu bija vērstas uz uzraudzības maksu apmēru, ko nosaka EVTI budžets un Regulai (ES) 2019/2175 pievienotais tiesību akta finanšu pārskats. Tika saņemtas arī atšķirīgas nostājas par minimālās maksu apmēru un veidu, kā aprēķināt tirgus daļu. Turklāt daži respondenti vēlējās, lai jau pirms 2022. gada 1. janvāra būtu skaidrība par to, uz kurām vienībām attieksies EVTI uzraudzība, un par maksu apmēru. Visbeidzot, viens respondents norādīja, ka gadā, kad atkārtotas novērtēšanas rezultātā datu ziņošanas pakalpojumu sniedzēja uzraudzība no EVTI tiek nodota NKI, šim datu ziņošanas pakalpojumu sniedzējam nebūtu jāmaksā pilna gada uzraudzības maksa. Akta projektam ir pievienots noteikums, kas paredz, ka šādā gadījumā gada maksu samazina proporcionāli to mēnešu skaitam, kuros EVTI uzrauga datu ziņošanas pakalpojumu sniedzēju.  
            
            
               Ietekmes novērtējums netika veikts turpmāk minēto iemeslu dēļ.
            
            
               –Šajā deleģētajā regulā lielā mērā ir ņemti vērā EVTI tehniskajos ieteikumos ierosinātie pasākumi.
            
            
               –Lēmums noteikt kritērijus maksām tika pieņemts minētajā regulā. Vispārējie mērķi un nepieciešamība pēc šiem noteikumiem tika ieskicēta ietekmes novērtējumā, kas pievienots Komisijas priekšlikumam Regulai (ES) 2019/2175.
            
            
               –Šajā deleģētajā aktā iekļautajiem noteikumiem par maksām ir procesuāls raksturs. Šī deleģētā regula atbilst loģikai, kura izriet no iepriekš pieņemtām deleģētajām regulām par kritērijiem EVTI uzraudzības kompetencē esošām maksām. 
            
            
               3.DELEĢĒTĀ AKTA JURIDISKIE ASPEKTI
            
            
               Ierosinātās deleģētās regulas 1. pantā ir izklāstītas attiecīgās definīcijas.
            
            
               Ierosinātās deleģētās regulas 2.–8. pantā ir paredzēti noteikumi par maksām. Minētajos pantos ir noteikts pamats maksām.
            
            
               Ierosinātās deleģētās regulas 9.–11. pantā ir paredzēti nobeiguma noteikumi. Minētajos pantos ir noteikti pārejas noteikumi, tai skaitā maksu sistēma 2022. gadam, maksu iekasēšanas metode 2023. gadam un spēkā stāšanās.
            
            
               KOMISIJAS DELEĢĒTĀ REGULA (ES) …/..
            
         
         
            
               (10.3.2022)
            
            
               ar kuru, precizējot maksas attiecībā uz Eiropas Vērtspapīru un tirgu iestādes veikto datu ziņošanas pakalpojumu sniedzēju uzraudzību, papildina Eiropas Parlamenta un Padomes Regulu (ES) 600/2014
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) Nr. 600/2014 (2014. gada 15. maijs) par finanšu instrumentu tirgiem un ar ko groza Regulu (ES) Nr. 648/2012
                  1
               , un jo īpaši tās 38.n panta 3. punktu,
            
            
               tā kā:
            
            
               (1)Ņemot vērā tirgus datu apstrādes pārrobežu dimensiju, datu kvalitāti un nepieciešamību gūt apjomradītus ietaupījumus un novērst iespējamo atšķirību negatīvo ietekmi gan uz datu kvalitāti, gan uz datu ziņošanas pakalpojumu sniedzēju darbu, ar Eiropas Parlamenta un Padomes Regulu (ES) 2019/2175
                  2
                Eiropas Vērtspapīru un tirgu iestādei (“EVTI”) tika nodotas atļauju piešķiršanas un uzraudzības pilnvaras attiecībā uz datu ziņošanas pakalpojumu sniedzēju darbībām Savienībā. 
            
            
               (2)Ir svarīgi precizēt maksu, ko EVTI var iekasēt par datu ziņošanas pakalpojumu sniedzēju pieteikumu iesniegšanu, atļauju piešķiršanu tiem un to uzraudzību. 
            
            
               (3)No datu ziņošanas pakalpojumu sniedzējiem iekasēto maksu mērķis ir pilnībā atgūt EVTI izmaksas, kas saistītas ar atļauju izsniegšanu un datu ziņošanas pakalpojumu sniedzēju uzraudzību. Uzraudzības darbības ietver vadības struktūras piemērotības novērtēšanu, atbilstības uzraudzību attiecībā uz to, kā datu ziņošanas pakalpojumu sniedzēji ievēro organizatoriskās prasības, pilnvaru īstenošanu attiecībā uz informācijas pieprasīšanu, izmeklēšanas veikšanu un pārbaužu veikšanu uz vietas, un uzraudzības pasākumu piemērošanu. EVTI katru gadu novērtē savu budžetu. 
            
            
               (4)Par EVTI darbībām, kas saistītas ar datu ziņošanas pakalpojumu sniedzējiem, iekasētās maksas būtu jānosaka tādā apmērā, kas ļauj izvairīties no būtiska deficīta vai pārpalikuma rašanās. Ja ir regulārs būtisks pārpalikums vai deficīts, maksu līmenis būtu jāpārskata.
            
            
               (5)Lai nodrošinātu atkāpes kritēriju saskaņotu piemērošanu, datu ziņošanas pakalpojumu sniedzējam būtu jāiesniedz pieteikums EVTI. Pieteikuma pirmajā posmā EVTI būtu jānosaka, vai datu ziņošanas pakalpojumu sniedzējam var piemērot atkāpi no EVTI uzraudzības. Ja atkāpes kritērijus piemēro, EVTI būtu jānosūta pieteikums tālāk valsts kompetentajai iestādei. EVTI šajā gadījumā nebūtu jāiekasē maksa. Fiksētās maksas, kas saistītas ar EVTI atļauju piešķiršanu, būtu jāsadala starp pieteikuma maksu, kurai būtu jāattiecas uz pieteikuma pilnīguma novērtējumu un atļaujas piešķiršanas maksu. Atļaujas piešķiršanas process būtu jāpabeidz sešu mēnešu laikā. 
            
            
               (6)EVTI novērtē, vai uz datu ziņošanas pakalpojumu sniedzējiem, kam no 2022. gada 1. janvāra atļaujas ir jau piešķirtas valsts līmenī, ietilpst EVTI uzraudzības tvērumā, un informē attiecīgos datu ziņošanas pakalpojumu sniedzējus. EVTI nevajadzētu atkārtoti piešķirt atļaujas datu ziņošanas pakalpojumu sniedzējiem, kam atļaujas jau ir piešķirtas valsts līmenī. Šie datu ziņošanas pakalpojumu sniedzēji jau atbilst tiem piemērojamām prasībām, un no tiem nebūtu jāiekasē maksa par EVTI atļaujas piešķiršanas procesa dublēšanos. 
            
            
               (7)EVTI iekasētajām ikgadējām maksām būtu jāsedz visu darbību izmaksas, kas saistītas ar datu ziņošanas pakalpojumu sniedzējiem. EVTI katru gadu būtu jānovērtē tās uzraudzības budžets saistībā ar katru datu ziņošanas pakalpojumu sniedzēju veidu un no katra atsevišķā datu ziņošanas pakalpojumu sniedzēja būtu jāiekasē maksa, kas ir samērīga ar tā ieņēmumiem salīdzinājumā ar visu viena veida datu ziņošanas pakalpojumu sniedzēju kopējiem ieņēmumiem. Ieņēmumi, kas saistīti ar darbībām, kuras ir tieši saistītas ar datu ziņošanas pakalpojumu sniedzēja pamatpakalpojumiem, būtu jāiekļauj piemērojamā apgrozījuma aprēķinā, ciktāl tie varētu ietekmēt EVTI uzraudzību pār datu ziņošanas pakalpojumu sniedzēju un ciktāl uz tiem vēl neattiecas atsevišķas uzraudzības darbības. Minimālā maksa attiecībā uz apstiprinātu publicēšanas struktūru (APS) un apstiprinātu ziņošanas sistēmu (AZS) sedz fiksētās izmaksas, kas saistītas ar informācijas pieprasījumiem, pastāvīgu uzraudzību un izmeklēšanām. Gada maksu piemēro kalendārajam gadam. 
            
            
               (8)EVTI var deleģēt uzraudzības uzdevumus valstu kompetentajām iestādēm, un tādā gadījumā EVTI būtu jāatlīdzina valstu kompetentajām iestādēm radušās izmaksas. 
            
            
               (9)Tā kā attiecībā uz 2022. gadā veiktu uzraudzību ir grūti savākt informāciju par izmaksās balstītu uzraudzību, ir jāparedz pārejas noteikums un tādas fiksētas maksas aprēķināšanas metode, kuru piemēro par EVTI veiktas uzraudzības pirmo gadu un kuras pamatā ir viegli iegūstami un objektīvi dati. Lai ievērotu samērīguma principu, datu ziņošanas pakalpojumu sniedzēji būtu jānošķir, kā atsevišķa datu ziņošanas pakalpojumu sniedzēja nozīmīguma rādītāju izmantojot tā darījumu skaitu attiecībā pret visiem datu ziņošanas pakalpojumu sniedzējiem. Aprēķinot uzraudzības maksu katram datu ziņošanas pakalpojumu sniedzējam par 2022. gadu, būtu jābalstās uz valstu kompetento iestāžu sniegto informāciju par darījumiem, ko APS un AZS publicējušas vai paziņojušas 2021. gada pirmajā pusē, un būtu jānošķir lielāki un mazāki datu ziņošanas pakalpojumu sniedzēji. 
            
            
               (10)Revidēti pārskati attiecībā uz datu ziņošanas pakalpojumu sniedzējiem būs nepieciešami tikai pēc tam, kad EVTI būs pārņēmusi datu ziņošanas pakalpojumu sniedzēja uzraudzību. Tāpēc attiecībā uz 2023. gadu ir jāparedz pārejas noteikums, lai koriģētu ieņēmumu aprēķināšanas metodi, saskaņā ar kuru gada uzraudzības maksas par 2023. gadu maksājums sākotnēji balstās uz nerevidētos pārskatos sniegto informāciju par 2022. gada pirmajiem sešiem mēnešiem. Otrajā posmā būtu jāievieš korekcijas mehānisms, lai maksu balstītu uz revidētiem pārskatiem par visu 2022. gadu. 
            
            
               (11)Lai nodrošinātu ar Regulas (ES) 2019/2175 4. pantu ieviestās jaunās uzraudzības sistēmas raitu darbību attiecībā uz datu ziņošanas pakalpojumu sniedzējiem, šai regulai būtu jāstājas spēkā steidzamā kārtā, 
            
            
               IR PIEŅĒMUSI ŠO REGULU.
            
            
               1. pants 
               Definīcija 
            
            
               Šajā regulā “datu ziņošanas pakalpojumu sniedzējs” ir apstiprināta publicēšanas struktūra vai apstiprināta ziņošanas sistēma, kas definētas Regulas (ES) Nr. 600/2014 2. panta 1. punkta 34. apakšpunktā un 2. panta 1. punkta 36. apakšpunktā.
            
         
         
            
               2. pants 
               Pieteikuma un atļauju piešķiršanas maksas
            
            
               1.Ja datu ziņošanas pakalpojumu sniedzējs iesniedz pieteikumu atļaujai sniegt datu ziņošanas pakalpojumus, tas maksā:
            
            
               (a)APS un AZS gadījumā – pieteikuma maksu 20 000 EUR apmērā par pirmo pieteikumu un 10 000 EUR apmērā par katru nākamo pieteikumu atļaujas saņemšanai attiecībā uz papildu datu ziņošanas pakalpojumiem, ja pieteikuma iesniedzējam nav noteikta atkāpe saskaņā ar [ievietot atsauci uz deleģēto regulu par atkāpes kritērijiem C(2021) 9430 final];
            
            
               (b)APS un AZS gadījumā – atļaujas piešķiršanas maksu 80 000 EUR apmērā par pirmās atļaujas piešķiršanu un 40 000 EUR apmērā par katras nākamās atļaujas piešķiršanu par papildu datu ziņošanas pakalpojumiem, ja pieteikuma iesniedzējam nav noteikta atkāpe saskaņā ar [ievietot atsauci uz deleģēto regulu par atkāpes kritērijiem C(2021) 9430 final].
            
            
               3. pants 
               Gada uzraudzības maksas
            
            
               1.No datu ziņošanas pakalpojumu sniedzēja, uz kuru attiecas EVTI uzraudzība, iekasē gada uzraudzības maksu. 
            
            
               2.Kopējo gada uzraudzības maksu un gada uzraudzības maksu par konkrētu datu ziņošanas pakalpojumu sniedzēju aprēķina šādi:
            
            
               (a)kopējā gada uzraudzības maksa par konkrētu gadu (n) ir aplēse par izdevumiem, kas saistīti ar datu ziņošanas pakalpojumu sniedzēju darbību uzraudzību saskaņā ar Regulu (ES) Nr. 600/2014 un kas ietverti EVTI budžetā attiecīgajam gadam;
            
            
               (b)datu ziņošanas pakalpojumu sniedzēja gada uzraudzības maksa par konkrētu (n) gadu ir saskaņā ar a) apakšpunktu noteiktā kopējā gada uzraudzības maksa, kas sadalīta starp visiem datu ziņošanas pakalpojumu sniedzējiem, kuri saņēmuši atļauju (n) gadā, samērīgi ar to piemērojamo apgrozījumu, kas aprēķināts saskaņā ar 4. pantu. 
            
            
               3.Jebkurā gadījumā APS vai AZS, kas saņēmušas atļauju no EVTI, maksā gada uzraudzības maksu, kas nav mazāka par 30 000 EUR. 
            
            
               Ja uz vienību attiecas minimālās uzraudzības maksas par vairāk nekā vienu datu ziņošanas pakalpojumu, tā maksā minimālo uzraudzības maksu par katru sniegto pakalpojumu. 
            
            
               4.Atkāpjoties no 2. un 3. punkta, pirmā gada maksu aprēķina, samazinot 2. panta 1. punkta b) apakšpunktā minēto atļaujas maksu ar koeficientu, kas ir vienāds ar dienu skaitu starp atļaujas piešķiršanu un gada beigām, dalot ar kopējo dienu skaitu attiecīgajā gadā. Tādējādi to aprēķina šādi:
            
            
               datu ziņošanas pakalpojumu sniedzēja pirmā gada maksa = Min (atļaujas piešķiršanas maksa, atļaujas piešķiršanas maksa * koeficients)
            
            
               Koeficients = 
            
            
               Ja datu ziņošanas pakalpojumu sniedzējs atļauju saņem decembrī, tam uzraudzības maksa par pirmo gadu nav jāmaksā. 
            
            
               5.Atkāpjoties no 2. un 3 punkta, ja [ievietot atsauci uz deleģēto regulu par atkāpes kritērijiem C(2021) 9430 final] 1. panta 3. punktā minētās atkārtotās novērtēšanas rezultātā EVTI nosaka atkāpi no datu ziņošanas pakalpojumu sniedzēja uzraudzības, tad gada uzraudzības maksu gadam, kurā piemēro atkāpi, aprēķina tikai par pieciem mēnešiem tajā gadā, kura laikā EVTI turpina būt attiecīgā datu ziņošanas pakalpojumu sniedzēja uzraudzības iestāde saskaņā ar [ievietot atsauci uz deleģēto regulu par atkāpes kritērijiem C(2021) 9430 final] 1. panta 4. punktu. 
            
            
               4. pants 
               Piemērojamais apgrozījums
            
            
               1.Datu ziņošanas pakalpojumu sniedzēji šīs regulas vajadzībām glabā revidētus pārskatus, nošķirot vismaz šādus aspektus:
            
            
               (a)ieņēmumi, kas gūti no AZS pakalpojumu sniegšanas;
            
            
               (b)ieņēmumi, kas gūti no APS pakalpojumu sniegšanas;
            
         
         
            
               (c)ieņēmumi, kas gūti no AZS darbību papildpakalpojumu sniegšanas;
            
            
               (d)ieņēmumi, kas gūti no APS darbību papildpakalpojumu sniegšanas.
            
            
               2.Datu ziņošanas pakalpojumu sniedzējam piemērojamais apgrozījums konkrētā gadā (n) ir summa, ko veido: 
            
            
               (a)tā ieņēmumi, kas gūti no AZS vai APS pakalpojumu sniegšanas pamatfunkcijām, pamatojoties uz revidētajiem pārskatiem par gadu (n-2) vai, ja tie vēl nav pieejami, par iepriekšējo gadu pirms tā (n-3), un
            
            
               (b)tā piemērojamie ieņēmumi no papildpakalpojumiem, pamatojoties uz revidētiem pārskatiem par gadu (n-2) vai, ja tie vēl nav pieejami, par iepriekšējo gadu (n-3), 
            
            
               iegūto lielumu dalot ar summu, ko veido:
            
            
               (c)visu atļaujas saņēmušo AZS vai APS kopējie ieņēmumi, kas radušies no AZS vai APS pakalpojumu sniegšanas pamatfunkcijām, pamatojoties uz revidētajiem pārskatiem par gadu (n-2) vai, ja tie vēl nav pieejami, par iepriekšējo gadu pirms tā (n-3), un
            
            
               (d)kopējie piemērojamie ieņēmumi no visu AZS vai APS papildpakalpojumiem, pamatojoties uz revidētiem pārskatiem par gadu (n-2) vai, ja tie vēl nav pieejami, par iepriekšējo gadu pirms tā (n-3).
            
            
               3.Ja datu ziņošanas pakalpojumu sniedzējs neveica darbību visā pilnajā gadā (n-2), tā piemērojamo apgrozījumu aplēš saskaņā ar 2. punktā noteikto formulu, attiecībā uz datu ziņošanas pakalpojumu sniedzēju ekstrapolējot vērtības, kas aprēķinātas par to mēnešu skaitu, kuros datu ziņošanas pakalpojumu sniedzējs darbojās gadā (n-2), uz visu pilno gadu (n-2). 
            
            
               4.Datu ziņošanas pakalpojumu sniedzēji reizi gadā iesniedz EVTI revidētus pārskatus, kas norādīti 1. punktā. Dokumentus iesniedz EVTI elektroniski ne vēlāk kā katra gada (n-1) 30. septembrī. Ja datu ziņošanas pakalpojumu sniedzējam atļauja ir piešķirta pēc 30. septembra, tas minētos datus iesniedz uzreiz pēc atļaujas piešķiršanas un līdz tā gada beigām, kurā atļauja ir piešķirta.
            
            
               5. pants  
               Vispārīgā maksāšanas kārtība
            
            
               1.Visas maksas maksā euro. Tās maksājamas, kā norādīts 6. un 7. pantā.
            
            
               2.Nokavētiem maksājumiem piemēro Eiropas Parlamenta un Padomes Regulas (ES, Euratom) 2018/1046
                  3
                99. pantā noteiktos kavējuma procentus.
            
            
               6. pants 
               Pieteikuma un atļauju izsniegšanas maksu samaksa
            
            
               1.Maksas par pieteikuma iesniegšanu, atļaujas piešķiršanu vai pagarināšanu samaksas prasība kļūst galīga, kad datu ziņošanas pakalpojumu sniedzējs iesniedz pieteikumu, un tās ir pilnībā nomaksājamas 30 dienu laikā no EVTI rēķina izrakstīšanas dienas.
            
            
               2.Ja datu ziņošanas pakalpojumu sniedzējs nolemj atsaukt savu pieteikumu atļaujas saņemšanai, pirms EVTI pieņem pamatotu lēmumu piešķirt vai atteikt atļauju, pieteikuma vai atļaujas piešķiršanas maksa netiek atlīdzināta.
            
            
               7. pants 
               Gada uzraudzības maksu samaksa
            
            
               1.Šīs regulas 3. pantā minētās gada uzraudzības maksas samaksas prasība kļūst galīga katra kalendārā gada sākumā un to pilnībā samaksā Eiropas Vērtspapīru un tirgu iestādei minētā gada pirmajos trīs mēnešos. EVTI ne vēlāk kā trīsdesmit dienas pirms galīgā maksājuma termiņa iesniedz rēķinu, kurā norādīta uzraudzības maksas pilnā summa. Maksas aprēķina, pamatojoties uz jaunāko pieejamo informāciju attiecībā uz gada maksām. 
            
            
               2.Ja datu ziņošanas pakalpojumu sniedzējs nolemj atsaukt savu atļauju, gada uzraudzības maksu neatlīdzina. 
            
            
               8. pants 
               Izdevumu atlīdzināšana valstu kompetentajām iestādēm
            
         
         
            
               1.Ja EVTI deleģē uzdevumus valstu kompetentajām iestādēm, valsts kompetentā iestāde tieši no datu ziņošanas pakalpojumu sniedzēja neatgūst izmaksas, kas radušās, veicot EVTI deleģētus uzraudzības uzdevumus. 
            
            
               2.EVTI atlīdzina kompetentajai iestādei faktiskās izmaksas, kas radušās saistībā ar darbu veikšanu, pamatojoties uz Regulu (ES) Nr. 600/2014, jo īpaši saskaņā ar Regulas (ES) Nr. 600/2014 38.o pantu deleģēto uzdevumu rezultātā.
            
            
               3.EVTI pārliecinās, ka izmaksas, kas jāatlīdzina valstu kompetentajām iestādēm, atbilst šādiem nosacījumiem: 
            
            
               (a)par tām ir bijusi iepriekšēja vienošanās starp EVTI un VKI; 
            
            
               (b)tās ir samērīgas ar attiecīgā datu ziņošanas pakalpojumu sniedzēja apgrozījumu; un 
            
            
               (c)tās nav lielākas par uzraudzības maksu kopsummu, ko maksā attiecīgais datu ziņošanas pakalpojumu sniedzējs. 
            
            
               4.Jebkādu EVTI uzdevumu deleģēšanu valstu kompetentajām iestādēm nosaka katrā gadījumā atsevišķi, to var jebkurā laikā atsaukt un tā neietekmē no konkrēta datu ziņošanas pakalpojumu sniedzēja iekasētās maksas apmēru.
            
            
               9. pants 
               Pārejas noteikumi 2022. gadam
            
            
               1.Lai aprēķinātu EVTI uzraudzībā esošiem datu ziņošanas pakalpojumu sniedzējiem par 2022. gadu piemērojamo gada uzraudzības maksu, EVTI iekasē fiksētu maksu, kuru aprēķina šādi:
            
            
               (a)350 000 EUR apstiprinātām publicēšanas struktūrām, kas 2021. gada pirmajos sešos mēnešos ir publicējušas darījumus, kuri veido vairāk nekā 10 % no visu apstiprināto APS kopējā publicēto darījumu skaita attiecībā uz kapitāla instrumentiem vai instrumentiem, kas nav kapitāla vērtspapīru instrumenti, kā ziņojusi attiecīgā kompetentā iestāde; 
            
            
               (b)50 000 EUR apstiprinātām publicēšanas struktūrām, kas 2021. gada pirmajos sešos mēnešos ir publicējušas darījumus, kuri veido mazāk nekā 10 % no visu apstiprināto APS kopējā publicēto darījumu skaita attiecībā uz kapitāla instrumentiem vai instrumentiem, kas nav kapitāla vērtspapīru instrumenti, kā ziņojusi attiecīgā kompetentā iestāde; 
            
            
               (c)650 000 EUR apstiprinātām ziņošanas sistēmām, kas attiecīgajai kompetentajai iestādei ir iesniegušas ziņojumus par darījumiem, kuri veido vairāk nekā 10 % no kopējā to ziņojumu par darījumiem skaita, ko 2021. gada pirmajos sešos mēnešos kompetentajām iestādēm iesniegušas visas atļauju saņēmušās AZS, kā ziņojusi attiecīgā kompetentā iestāde;
            
            
               (d)50 000 EUR apstiprinātām ziņošanas sistēmām, kas attiecīgajai kompetentajai iestādei ir iesniegušas ziņojumus par darījumiem, kuri veido mazāk nekā 10 % no kopējā to ziņojumu par darījumiem skaita, ko 2021. gada pirmajos sešos mēnešos kompetentajām iestādēm iesniegušas visas atļauju saņēmušās AZS, kā ziņojusi attiecīgā kompetentā iestāde;
            
            
               2.EVTI iesniedz attiecīgajām APS un AZS rēķinu, kurā norādīta pilna maksa par 2022. gadu, līdzko tas ir praktiski iespējams pēc šīs regulas piemērošanas sākuma un ne vēlāk kā trīsdesmit dienas pirms maksājuma galīgā termiņa.
            
            
               10. pants  
               Pārejas noteikumi 2023. gadam
            
            
               1.No 2023. gada 1. janvāra no EVTI uzraudzītajiem datu ziņošanas pakalpojumu sniedzējiem par 2023. gadu iekasē gada uzraudzības maksu, ko aprēķina saskaņā ar 3. pantu. Tomēr 4. panta 2. punkta vajadzībām datu ziņošanas pakalpojumu sniedzēju piemērojamo apgrozījumu aprēķina saskaņā ar 2. punktu.
            
            
               2.Šā panta 1. punkta vajadzībām datu ziņošanas pakalpojumu sniedzēja piemērojamais apgrozījums ir summa, ko veido:
            
            
               (a)datu ziņošanas pakalpojumu sniedzēja ieņēmumi, kas gūti no AZS vai APS pakalpojumu sniegšanas pamatfunkcijām 2022. gada pirmajos sešos mēnešos, un
            
            
               (b)datu ziņošanas pakalpojumu sniedzēja ieņēmumi, kas gūti no AZS vai APS darbību papildpakalpojumiem 2022. gada pirmajos sešos mēnešos,
            
            
               iegūto lielumu dalot ar summu, ko veido:
            
         
         
            
               (c)visu apstiprināto AZS vai APS kopējie ieņēmumi, kas gūti no AZS vai APS pakalpojumu sniegšanas pamatfunkcijām 2022. gada pirmajos sešos mēnešos, un
            
            
               (d)visu AZS vai APS kopējie ieņēmumi, kas gūti no AZS vai APS darbību papildpakalpojumiem 2022. gada pirmajos sešos mēnešos.
            
            
               Datu ziņošanas pakalpojumu sniedzēji līdz 2022. gada 30. septembrim informē EVTI par ieņēmumu summu, kas gūta no AZS vai APS pakalpojumu sniegšanas pamatfunkcijām 2022. gada pirmajos sešos mēnešos, un par ieņēmumu summu, kura gūta no AZS vai APS darbību papildpakalpojumiem 2022. gada pirmajos sešos mēnešos.
            
            
               3.Tiklīdz ir pieejami revidētie pārskati par 2022. gadu, 1. punktā minētie datu ziņošanas pakalpojumu sniedzēji nekavējoties ziņo EVTI par šiem revidētajiem pārskatiem saskaņā ar 4. panta 1. punktu.
            
            
               4.EVTI aprēķina, vai ir starpība starp gada uzraudzības maksu, ko datu ziņošanas pakalpojumu sniedzējs par 2023. gadu samaksājis saskaņā ar 2. punktu, un par 2023. gadu maksājamo gada uzraudzības maksu, kura aprēķināta, pamatojoties uz revidētajiem pārskatiem, kas saņemti saskaņā ar 3. punktu.
            
            
               5.EVTI iesniedz datu ziņošanas pakalpojumu sniedzējiem pirmo rēķinu, kurā norādīta 2. punktā minētā uzraudzības maksas summa 2023. gadam, ne vēlāk kā trīsdesmit dienas pirms maksājuma galīgā termiņa.
            
            
               Ja 3. punktā minētā informācija ir pieejama par visiem datu ziņošanas pakalpojumu sniedzējiem, EVTI iesniedz datu ziņošanas pakalpojumu sniedzējiem otru rēķinu, kurā norādīta uzraudzības maksas galīgā summa 2023. gadam, kuras pamatā ir 4. punktā minētais aprēķins. EVTI iesniedz datu ziņošanas pakalpojumu sniedzējiem rēķinus ne vēlāk kā trīsdesmit dienas pirms maksājuma galīgā termiņa.
            
            
               11. pants 
               Stāšanās spēkā un piemērošanas diena
            
            
               Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī, un to piemēro no šīs dienas.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 10.3.2022
            
            
               
                     Komisijas vārdā –
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        OV L 173, 12.6.2014., 84. lpp. 
               
               
                  
                     (2)
                  
                        Eiropas Parlamenta un Padomes Regula (ES) 2019/2175 (2019. gada 18. decembris), ar kuru groza Regulu (ES) Nr. 1093/2010, ar ko izveido Eiropas Uzraudzības iestādi (Eiropas Banku iestādi), Regulu (ES) Nr. 1094/2010, ar ko izveido Eiropas Uzraudzības iestādi (Eiropas Apdrošināšanas un aroda pensiju iestādi), Regulu (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi), Regulu (ES) Nr. 600/2014 par finanšu instrumentu tirgiem, Regulu (ES) 2016/1011 par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai, un Regulu (ES) 2015/847 par līdzekļu pārvedumiem pievienoto informāciju (OV L 334, 27.12.2019., 1. lpp.).
               
               
                  
                     (3)
                  
                        Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV L 193, 30.7.2018., 1. lpp.).